##### ROMÂNIA (nu produce efecte juridice)\*

###### JUDEŢUL MUREŞ Iniţiator,

**MUNICIPIUL TÂRGU MUREŞ PRIMAR,**

**Direcţia activităţi social–culturale, patrimoniale şi comerciale SOÓS ZOLTÁN**

**Nr.65226 din 11.12.2024**

**REFERAT DE APROBARE**

**privind modificarea și completarea anexei Hotărârii Consiliului Local** **al Municipiului Tg-Mureș nr.56 din 23 februarie 2023 privind** **Regulamentul de desfăşurare a activităţii comerciale cu produse şi servicii de piaţă pe raza administrativ-teritorială a Municipiului Târgu Mureş**

Prin HCL nr.56 din 23 februarie 2023, Consiliul Local al Municipiului Tg-Mureș a aprobat Regulamentul de desfăşurare a activităţii comerciale cu produse şi servicii de piaţă pe raza administrativ-teritorială a Municipiului Târgu Mureş.

Având în vedere faptul că Regulamentul mai sus menționat a fost adoptat în conformitate cu prevederile legale în materie și anume: O.G. nr.99/2000 privind comercializarea produselor şi serviciilor de piaţă, republicată, H.G. nr.333/2003 pentru aprobarea Normelor metodologice de aplicare a O.G. nr. 99/2000, Legea 265/2022 din 22 iulie 2022 privind registrul comerţului şi pentru modificarea şi completarea altor acte normative cu incidenţă asupra înregistrării în registrul comerţului, Legii nr.227/2015 privind Codul fiscal,

Văzând apariția Legii nr.310 din 06 decembrie 2024 pentru completarea art.6 din Ordonanța Guvernului nr.99/2000 privind comercializarea produselor și serviciilor de piață, publicată în Monitorul Oficial nr.1236 din 09 decembrie 2024,

Propunem modificarea HCL nr.56 din 23 februarie 2023 privind Regulamentul de desfăşurare a activităţii comerciale cu produse şi servicii de piaţă pe raza administrativ-teritorială a Municipiului Târgu Mureş prin actualizarea Regulamentului cu prevederile Legii nr.310 din 06 decembrie 2024, astfel:

**1.** Articolul 20 din Regulamentul privind desfăşurarea activităţii comerciale cu produse şi servicii de piaţă pe raza administrativ-teritorială a Municipiului Târgu Mureş, va avea următorul cuprins:

“**Art. 20**

(1) Actul administrativ pentru comercializarea produselor şi serviciilor de piaţă în mod permanent, în structuri de vânzare cu sediu fix, este valabil pe **perioadă nedeterminată**, atât timp cât condiţiile iniţiale pentru care s-a solicitat acesta rămân nemodificate şi documentele care constituie dosarul de solicitare a acestuia sunt valabile.

(2) În cazul apariţiei oricăror modificări în tipul de activitate desfăşurată sau al schimbării suprafeţei structurii de vânzare - suprafaţa de vânzare şi/sau suprafaţa de servire - pentru care s-a solicitat actul administrativ pentru comercializarea produselor şi serviciilor de piaţă sau în cazul expirării documentelor depuse la dosarul constituit în vederea eliberării actului administrativ pentru comercializarea produselor şi serviciilor de piaţă, operatorul economic are obligaţia, în termen de 30 de zile calendaristice de la data începerii activităţii noi/modificate/expirării documentelor în vederea desfăşurării activităţii, să obţină un nou act administrativ pentru comercializarea produselor şi serviciilor de piaţă.

(3) În lipsa efectuării demersurilor prevăzute la alin. (2), actul administrativ pentru comercializarea produselor şi serviciilor de piaţă se suspendă în mod automat.”

**2.** Articolul 22 din Regulamentul privind desfăşurarea activităţii comerciale cu produse şi servicii de piaţă pe raza administrativ-teritorială a Municipiului Târgu Mureş, va avea următorul cuprins:

“**Art. 22**

Actul administrativ pentru comercializarea produselor şi serviciilor de piaţă poate fi modificat, la solicitarea titularului şi în condiţiile prevăzute în prezentul regulament, numai în ceea ce priveşte orarul de funcţionare a structurii de vânzare.”

**3.** Articolul 57 din Regulamentul privind desfăşurarea activităţii comerciale cu produse şi servicii de piaţă pe raza administrativ-teritorială a Municipiului Târgu Mureş, va avea următorul cuprins:

„**Art. 57**

Până la data de 31 martie 2025, titularul unui act administrativ pentru comercializarea produselor şi serviciilor de piaţă emis în condiţiile prezentului regulament, a cărei valabilitate este data de 31.12.2024, poate solicita emiterea unui alt act administrativ pe perioadă nedeterminată pe baza prezentării *„Declaraţiei în vederea emiterii actului administrativ pentru comercializarea produselor şi serviciilor de piaţă”*, al cărei model este prevăzut în Anexa nr. 6 la prezentul regulament, condiţionată de achitarea taxei de eliberare stabilită la art.44.”

**Director executiv adjunct, Șef Serviciu,**

Hetrea-Stan Alina